Papersnake/gushiwen huggingface dataset:
念奴娇 其十一 《念奴娇·柬冒辟疆、陈散木》
曹尔堪（清代）

风尘燕市，与渐离诸客，垆头击筑。放逐归来停锦缆，烟景苍凉满目。

晓埭趋鼯，荒畴骨葛，赋语应难读。故人重见，自伤髀已生肉。

华发镜里萧森，瘦筇短褐，羞对东篱菊。二十六年缘底事，偏记西湖僧屋。

杨柳堤长，芙蓉溪冷，且饱芜菁粥。红桥客散，日斜同倚修竹。
梅花集句 其九十八
李龏（金朝）

雪里消磨一半春，乍晴芳草竞怀新。青天无云月如烛，仰看横枝自写真。
得游灵谷寺 其一
沈兆沄（清代）

不到禅林历八年，重游春暖雨余天。万松夹道连空翠，一水通厨引槛泉。

携友已非前度客，寻僧又结后来缘。浮踪笑我频南北，绝少游山祇泛船。
小游仙诗九十八首 其七
曹唐（唐代）

宫阙重重闭玉林，昆崙高辟彩云深。黄龙掉尾引郎去，使妾月明何处寻。
次韵郑琴山并谢中书君之贶三首 其二
萧立之（宋代）

我屋梅花为客栽，吟梅君独未能来。山中欠了连床约，却对西湖笑口开。
背面美人二首
苏澹（明代）

抱得琵琶下玉除，湖山背立溜犀梳。
傍人欲见春风面，但道萧郎有寄书。
答西京王尚书寄牡丹
欧阳修（宋代）

新花来远喜开封，呼酒看花兴未穷。
年少曾为洛阳客，眼明重见魏家红。
却思初赴青油幕，自笑今为白发翁。
西望无由陪胜赏，但吟佳句想芳丛。
适吴诗
梁鸿（两汉）

逝旧邦兮遐征，将遥集兮东南。心惙怛兮伤悴，忘菲菲兮升降。

欲乘策兮纵迈，疾吾俗兮作谗。竞举枉兮措直，咸先佞兮唌唌。

固靡惭兮独建，冀异州兮尚贤。聊逍遥兮遨嬉，缵仲尼兮周流。

傥云睹兮我悦，遂舍车兮即浮。过季札兮延陵，求鲁连兮海隅。

虽不察兮光貌，幸神灵兮与休。惟季春兮华阜，麦含英兮方秀。

哀茂时兮逾迈，悯芳香兮日臭。悼吾心兮不获，长委结兮焉究。

口嚣嚣兮余讪，嗟恇恇兮谁留。
祠灶篇
劳孝舆（清代）

朔风卷爆何喧阗，夜闻甲马空中骈。厨中灰飞如糁锦，灶底镫光生红莲。

灵旗猎猎朱衣妍，家家明烛向灶悬。传闻东厨司命君，常于小除之夜能升天。

我闻天有九，覆帱周八埏。东西南北亘万里，其高直踞三十三层巅。

君从何来今何往，其间道里岁月得无多迁延。又闻帝阍九重位高拱，北极深邃众星联。

守关虎豹立狰狞，蛟螭绕殿纷蜿蜒。少撄其怒不可测，君乃何事一过而问焉？

我兹恻然念，久与君周旋。无食吁君爨，苦寒依君眠。

念当远决别，何可使君出门无酒腰无缠。园中有芜树有橘，呼儿斫取罗灶壖。

清斋小供可以饱，殷勤再拜斟寒泉。岁寒天步良艰难，苟可以止君无还。

维君莞尔笑，此子何愚顽，予明语子细听旃。寒暑有代谢，阴阳时变迁。

功成者身退，造物乃循环。维皇悯兹下土浊，使我监观于尘寰。

善恶恒以锱铢计，祸福不爽毫釐间。岁终报绩无少假，威福惟我司命权。

汝不见秦皇东海求神仙，终朝拳跪曲突前。又不见子方刲羊享祀虔，立致黄白家万千。

我闻斯语喜蹁跹，如渴得浆口垂涎。酒更酌，香重煎，盘添美馔纸增钱，长跪致词未敢言。

祝君默喻首我肯，讵乃色然怒曰咄尔措大何敢然！

自吾居而所，羁旅将一年，朝不遑夕谋饔飧。东家焚蜡糒沃釜，而女采薪无力不自全。

西舍庖鳖鲤作脍，而女操刀欲割无小鲜。他人有热可以炙，而尔之灰且死何时然。

有时金石之声聒我耳，不知空厨之下久已无炊烟。

女头无媚骨，而躬非胁肩。只论寻尺直与枉，何知凿枘方可员。

徒然持此残杯与冷炙，胡乃断断向我摇尾而乞怜。

言讫掉头不复顾翩然，归天朝，上尊天。高茫茫，不可问，竟夕使我频搔短发临镫前。
登楼
张栻（宋代）

风雨经旬只闭门，朝来倚槛已春深。
不知花片飞多少，但觉江城满绿阴。
玉华山
奚球（宋代）

玉华山来自何处，巉巉拔立陵紫烟。上有干云切霄之苍松，下有迸崖漱壑之清泉。

长河西来齧山足，燐火白日明峰巅。浮岚暖翠入窗户，六月殿阁风泠然。

我来岂暇吊古迹，俛仰但喜遗嚣喧。心魂澄澈耳目醒，如脱世故游神仙。

平明却入俗尘去，回首烟萝羞满颜。
武平寺留题
王禹偁（宋代）

县斋东面是禅斋，公退何妨引鹤来。
长爱座中如洞府，却惭衣上有尘埃。
竹声冷撼秋窗雨，山影青笼晓院苔。
最忆去年飞雪里，煮茶煨栗夜深回。
送德清卫明府赴选（时柳黜陟有荐状）
皎然（唐代）

八使慎求能，东人独荐君。身犹千里限，名已九霄闻。

远路翻喜别，离言暂惜分。凤门多士会，拥佩入卿云。
送贺秘监归会稽诗
李瓘（唐代）

官著朝中贵，才传海上名。早年常好道，晚岁更遗荣。

授箓归三洞，还车谒四明。东门诏送日，挥涕尽群英。
送丘明府考绩之京
周用（明代）

颍川称四长，山阴称一丘。河阳有王涣，官城有高柔。

彼美前大夫，嘉行振儒流。寂寞千载下，吾侯迈前修。

试问才何似，太阿切琳球。试问量何似，洞庭纳细流。

试问清何似，玉壶涵霜秋。试问明何似，秦台照隐幽。

农桑沃春野，弦诵冠南州。侯骑青骢马，身衣素绮裘。

遗我山泽叟，欲作国都游。追之不可及，挽之不可留。

环立甘棠下，张望以夷犹。祝侯愿侯寿，福与南山侔。

推忠佐天子，四海均洪休。
怀赵太史 其一
梁楠（明代）

朱明开洞户，巨浸判鸿濛。山是浮邱伯，游追太史公。

听笙怀远别，挹袖昔相逢。翘首天边望，回看紫气雄。
峡山二首
戴复古（宋代）

欲访飞来殿，维舟上峡山。
有溪流屋下，无路入云间。
犀解捐金索，猿能记玉环。
无从旌往事，有地足跻攀。
资福寺
刘存业（明代）

昔日嬉游地，重来愿不违。柱残高阁改，庵古老僧非。

曲槛俯清水，迥廊步夕晖。何人知此意，更与一留衣。
诗答李时发见贺书省除命渠云尝言矣
孔武仲（宋代）

倾盖相期自有人，赠言先许出埃尘。
若非清议曾推挽，安得公朝有选抡。
州县徙劳虽已厌，置邮传命或非真。
期公莫算人间事，共醉湘江烂漫春。
登北固山
沈逢春（清代）

两点金焦在，荒峦势不孤。江声摇石壁，夕照淡浮屠。

寺古禅扉寂，时清战垒芜。昔年山下路，何处走乌珠。
和双溪五首
曹勋（宋代）

从来绝粒喜留侯，作个庵成漫几秋。
未得归休桐柏去，每寻故老话台州。
天仙子
马子严（宋代）

白玉为台金作盏。香是江梅名阆苑。年时把酒对君歌，歌不断。杯无算。花月当楼人意满。

翘戴一枝蝉影乱。乐事且随人意换。西楼回首月明中，花已绽。人何远。可惜国香天不管。
武陵饯别刘元朗府推
陈镒（明代）

河水日下流，客子倦行役。东西南北间，飘荡无终极。

君候我邦南，万里问乡国。放舟桐江濑，系马虎林驿。

讵意天一陬，邂逅得良觌。江山几席间，把酒连日夕。

春光倏云晚，梨花已飘白。况此羁旅中，别离转悽恻。

穷通虽异途，出处宜努力。相思有好音，愿寄南飞翼。
王家琵琶
张祜（唐代）

金屑檀槽玉腕明，子弦轻撚为多情。

只愁拍尽凉州破，画出风雷是拨声。
石井泉次沈太守韵
尤懋（宋代）

烟光滉漾映林峦，井底新泉潄齿寒。
品第试寻张陆记，却因今日又开端。
次徐相公韵十首·出塞
释行海（宋代）

红罗抹额坐红鞍，阵逐黄旗拨发官。
秋戍卢龙番鼓哑，夜屯白马虏星寒。
铁球步帐三军合，火箭烧营万骨乾。
兵器徒知是凶器，止戈为武帝心宽。
长生乐
晏殊（宋代）

阆苑神仙平地见，碧海架蓬瀛。洞门相向，倚金铺微明。处处天洞撩乱，飘散歌声。装真筵寿，赐与流霞满瑶觥。

红鸾翠节，紫凤银笙。玉女双来近彩云。随步朝夕拜三清。为传王母金录，祝千岁长生。
闻堕薪有省作偈
释洪寿（宋代）

扑落非他物，纵横不是尘。
山河及大地，全露法王身。
舟行鄿黄间雨霁得便风有感
陆游（宋代）

天青云白十分晴，帆饱舟轻尽日行。
江底鱼龙贪昼睡，淮南草木借秋声。
好山缥缈何由住，华发萧条只自惊。
莫怪时人笑疏嬾，宦情元不似诗情。
德宗神武孝文皇帝挽歌二首
刘禹锡（唐代）

出震清多难，乘时播大钧。操弦调六气，挥翰动三辰。

运偶升天日，哀深率土人。瑶池无辙迹，谁见属车尘。

凤翣拥铭旌，威迟异吉行。汉仪陈秘器，楚挽咽繁声。

驻綍辞清庙，凝笳背直城。唯应留内传，知是向蓬瀛。
宫词
王珪（宋代）

翡翠盘龙装绣额，真珠双凤蹙花毬。
时闻玉女牵帘笑，箭跃铜壶不算筹。
桂林路中作
李商隐（唐代）

地暖无秋色，江晴有暮晖。
空馀蝉嘒嘒，犹向客依依。
村小犬相护，沙平僧独归。
欲成西北望，又见鹧鸪飞。
丙申秋同锡喇平章重过和林城故宫
陈宜甫（元代）

昔日宪皇帝，和林建此宫。中原尽朝贡，嘉运会英雄。

沙漠皇风远，蒿莱古殿空。最伤西蜀道，六御不回龙。
和子进六言二首 其二
范祖禹（宋代）

萧散独游何处，寂寥四顾无人。月露沾衣觉久，水风吹面宜频。
舍南杂兴
陆游（宋代）

淅淅暮风生，晖晖残月明。
开门喜闲望，扶杖得徐行。
霜薄树多绿，泉流沟有声。
儿童殊可念，画地作棋枰。
对花果子
许及之（宋代）

野华复结实，同在一枝上。了知色即空，聊作因果相。
偈颂一一二首 其二十三
释清远（宋代）

先师当年末后句，与人皮下挑出刺。譬如六月日中冰，销镕处处皆相似。

后来听响各流传，更加一二与三四。个中孰是无耳人，明见去来不生死。
颂古五首
释达观（宋代）

村饮夜归来，健倒三四五。
摩挲青莓苔，莫瞋惊著汝。
石竹花
董嗣杲（宋代）

矮丛平翦海霞鲜，乱撒东风紫锦钱。
露沈翠抽春节嫩，烟枰绣蹙绛绡圆。
土阶晔晔摇芳泽，山舍英英吐秀妍。
秋色易花谁得见，何时容得麝香眠。
毒热寄简崔评事十六弟
杜甫（唐代）

大暑运金气，荆扬不知秋。林下有塌翼，水中无行舟。

千室但扫地，闭关人事休。老夫转不乐，旅次兼百忧。

蝮蛇暮偃蹇，空床难暗投。炎宵恶明烛，况乃怀旧丘。

开襟仰内弟，执热露白头。束带负芒刺，接居成阻修。

何当清霜飞，会子临江楼。载闻大易义，讽兴诗家流。

蕴藉异时辈，检身非苟求。皇皇使臣体，信是德业优。

楚材择杞梓，汉苑归骅骝。短章达我心，理为识者筹。
孤鸿吟
姚燮（清代）

三日东南风，过海来孤鸿。孤鸿非无侣，中道失故雄。

哀鸣燥其非，秃翼垂氋氃。榆关千仞青，沙月光曈曈。

下顾十万屋，榛莽相纠丛。惟有王侯家，绕院多梧桐。

梧桐间杨柳，高者槐与松。枝枝莺为巢，树树鸠为宫。

止亦不得宿，去亦不得翀。长霄纵无阻，冥冥安能穷？

丹山有凤毛，玉声谐笙镛。河上双鸳鸯，媚影春桃红。

咄嗟微命悬，独感漂摇蓬。饥鹰厉长喙，鬼车遥相从。

乾坤䨴然夕，星斗皆闇瞢。崩云错崚崿，刺眼成九嵏。

转瞬生死交，敢怨苍天聋？举动不自量，昧始焉知终？

可怜孤飞鸿，不及栖壤虫。
陈冕来游白沙至仰船江遇石尤风舟覆
陈献章（明代）

中流几覆程夫子，何况白沙门下人。贤辈何曾负天道，老夫正自怪江神。

仁义几回惊阔论，利名何处不通津。祗应归拜庭闱日，弃置艰难不肯陈。
武当八景 其四 九渡鸣泉
史谨（明代）

深谷藏源远近通，下连诸涧尽朝宗。飞空自响钧天乐，震地偏朝启蛰龙。

阔处倒涵山岳影，渡边多见鹿麋踪。几番过雨扶筇听，髣髴涛声起万松。
题孙平叔中丞婆娑洋集
赵慎畛（清代）

赤嵌屼嵂东瀛东，金瓯图版恢鸿濛。横海使者令肃风，诏整六师修我戎。

梁溪中丞今夔龙，用作霖雨舟楫功。飞符秉节开艨艟，针经直指鲲鹿踪。

笔筹寰海镜照空，元精炯炯星罗胸。高张牙纛尊威容，谈笑可却千罴熊。

荷兰旧徼南北通，久披障翳疏覭髳。来往程甫三月中，峭帆瞥尔轻于鸿。

纲维经纬劳匆匆，余事犹复裁诗筒。瑰玮俶诡摛掞工，光烛海日榑桑红。

揽胜蒐奇谁为同，毋乃踵继玉局翁。归装一帙携示侬，如聆仙乐耳忽聪。

周回旷若昭发蒙，沧溟历历收双瞳。嗟我犹扶麻中蓬，闽疆附骥疲驽从。

何术调御蜃幻虹，官箴民俗省厥躬。读君新诗铿洪钟，匪等小技矜雕虫。

蔼如仁言德符充，海熟番荒生计崇。睢盱谁怜穷发穷，花鬘麻达罔不恫。

同心善始而一终，他山还借玉以攻。此行此诗嘉惠隆，武库岂仅军威雄。

应须刻石垂苍穹，穆如作诵山甫庸。
寄王立之二首 其二
谢薖（宋代）

舌本初传强，仍闻右臂枯。经春一旬卧，见客二儿扶。

吾道何寥阒，夫君合洗苏。世无湔浣手，药味且时需。
次韵月窗兄惜别四首
陈著（宋代）

几载诗盟两见心，自从别后可曾寻。
夜来梦见匆匆散，杜宇西窗月未沈。
次韵王伟文二首 其一
洪适（宋代）

山城碌碌负鱼符，尺五家园好坦途。可惜光阴迷簿领，漫无惠露到樵苏。

鸡豚小社元相接，鸥鹭新盟不敢渝。莫话弹冠仍结绶，祇宜袯襫与夫须。
题李云叟画轴，兼寄江安杨简卿明府二绝
范成大（宋代）

苍烟枯木共荒寒，篱落堤湾汹涨湍。
归路宛然归未得，闲将李叟画图看。
春日溪行
释德洪（宋代）

侧布宝坊地，白沙杨柳湾。忆曾婴死祸，不自意生还。

已觉无乡梦，今真是故山。溪花眠雾雨，春在有无间。
凉国惠康公主挽歌
窦常（唐代）

玉立分尧绪，笄年下相门。早加于氏对，偏占馆陶恩。

泪有潜成血，香无却返魂。共知何驸马，垂白抱天孙。
宿晋昌亭闻惊禽
李商隐（唐代）

羁绪鳏鳏夜景侵，高窗不掩见惊禽。飞来曲渚烟方合，

过尽南塘树更深。胡马嘶和榆塞笛，楚猿吟杂橘村砧。

失群挂木知何限，远隔天涯共此心。
祁 其四
吕本中（宋代）

詹郎逸气今谁似，李令清言久不闻。独立共传摩诘后，隐居还见伯仁孙。
太学贻张筠
储光羲（唐代）

璧池忝门子，俄顷变炎凉。绿竹深虚馆，清流响洞房。

园林在建业，新友去咸阳。中夜鼓钟静，初秋漏刻长。

浮云开太室，华盖上明堂。空此远相望，劳歌还自伤。
过湖
俞桂（宋代）

舟移别岸水纹开，日暖风香正落梅。山色濛濛横画轴，白鸥飞处带诗来。
句 其十四
刘筠（宋代）

山月愁𤟤子，风涛怒鳄鱼。
闰九十四
程珌（宋代）

午夜青衣海上还，八年两度雪封山。
如今一水平如镜，好钓桐江五百滩。
再游南华临出门书记妙莹献绝句索留题赋两篇
曾丰（宋代）

社里得诗僧，铮铮可正平。
子今能发愿，吾亦许同盟。
不转虚空话，难归雅颂声。
金篦容我刮，管取眼增明。
绍兴以后时享二十五首
真宗（宋代）

于昭神祖，运抚明昌。
笔新百度，克配三王。
遐荒底绩，圣武维扬。
永言执竞，上帝是皇。
秋日
高翥（宋代）

庭草衔秋自短长，悲蛩传响答寒螀。
豆花似解通邻好，引蔓殷勤远过墙。
送别彦威侄西归侍母
程公许（宋代）

况自宦情薄，示忘嫠纬忧。
圣知非我责，若要尽心酬。
牛陇松萝月，鸥汀水竹秋。
丁宁与将护，待我赋归休。
闻越僧灵皎游天竺山因而有寄
林逋（宋代）

天竺秋重入，招提隔翠林。
几回闻桂子，无复隔山阴。
峰晓云衣破，溪寒石色深。
扪萝诸胜概，孤病负同寻。
乙未秋赋不遂志归寓水村
杨冠卿（宋代）

归来不负白鸥盟，要听云山韶濩声。
钟鼎轩裳非我事，从教水到自渠成。
丹青阁
韩元吉（宋代）

杰阁跨虚壑，危栏转层峰。
需郭丽朝晖，山水涵秋容。
幽寻适暇丽，况有佳客从。
微官厌趋走，野性便疏慵。
少摅泉石愿，一洗尘埃胸。
却上陆羽亭，褰裳踏风松。
东轩俯乔木，高花烂芙蓉。
感此节物换，愧尔樵渔踪。
清谈且萧散，酌饮亦时供。
兴阑勿遽叹，胜游当复重。
古风寄周元翁
黄庭坚（宋代）

周元翁，古人风。
诗书苦，作字工。
允有德，自琢砻。
观古人，怨慧聪。
眼欲盲，耳欲聋。
黄落後，期君同。
哭师荔扉 其一
袁文揆（清代）

久闻君言归，眼穿望不至。一朝捷足来，想必由奉使。

未及问无恙，计当在途次。岂知随皖公，潜霍去游戏。

骇极频究诘，魂飞反无泪。翻悔信君归，年余断缄字。

归计既踯躅，何不一言示。恸哭声频吞，停云纷雨坠。
南迁途中作七首。溪翁
吴融（唐代）

饭稻羹菰晓复昏，碧滩声里长诸孙。

应嗟独上涔阳客，排比椒浆奠楚魂。
萧二十三赴歙州婚期二首
卢仝（唐代）

淮上客情殊冷落，蛮方春早客何如。

相思莫道无来使，回雁峰前好寄书。

南方山水生时兴，教有新诗得寄余。

路带长安迢递急，多应不逐使君书。
花朝午后大雪
陆天仪（清代）

才喜朝来雾气清，寒飙忽发飐风旌。春无定准凭谁主，花不逢辰似我生。

玉鬣去迷芳草路，画桥归阻丽人行。若非徐孺能留客，何处今宵话旧情。
采药
王绩（唐代）

野情贪药饵，郊居倦蓬荜。青龙护道符，白犬游仙术。

腰镰戊己月，负锸庚辛日。时时断嶂遮，往往孤峰出。

行披葛仙经，坐检神农帙。龟蛇采二苓，赤白寻双术。

地冻根难尽，丛枯苗易失。从容肉作名，薯蓣膏成质。

家丰松叶酒，器贮参花蜜。且复归去来，刀圭辅衰疾。
公无渡河
李龏（金朝）

屈平沉湘不足慕，公无渡河兮公苦渡。行搔短发提壶浆，玉白兰芳不相顾。

惊波不在黤黮间，颜色错漠生风烟。其下无底旁无边，何用将身自弃捐。
双溪道中值风雨
尹廷高（元代）

竹舆咿𠵣岭岖崎，三宿才方出翠微。远水带烟争晚色，西风挟雨作寒威。

绿莎路绕黄泥坂，乌桕林藏白板扉。屈指重阳归又近，樽前儿女笑牵衣。
寄王季夷
陆游（宋代）

平生吾子最知心，巴陇飘零岁月侵。
万里喜闻身尚健，五更惟有梦相寻。
插花意气狂如昨，中酒情怀病至今。
共约暮年须强饭，天台庐阜要登临。
虎溪竹
成鹫（清代）

德云住山不住水，孤峰绝顶无生理。华亭住水不住山，扁舟覆没波涛閒。

东林老僧两不尔，半水半山半城市。茅堂背郭池水边，水清水浊皆栽莲。

莲高出泥能几许，梁鹙林鹤交相觑。主人避客如避仇，移居更卜溪水头。

溪水泠泠溪树古，树下两翁相对语。曰公乃是东林禅，适来适去非偶然。

此溪旧名虎溪水，西去东林二三里。昨日远公今又来，溪山还尔真奇哉。

老僧大笑谢不敏，口虽不言心蠢蠢。痴心痴想难告人，从秋至腊今又春。

春来几日风景好，旧路重寻难草草。良时正值朋侣佳，蹇驴出郭多同侪。

缪生杨生与郑子，胜游厌走红尘里。相呼相唤东复东，隔溪流水桃花红。

溯洄直到曾游处，三瞻四顾不忍去。商量劝我受清福，把茅盖头万事足。

万事足，勿复云，钓鱼老翁聋亦闻。归来坐到东林月，四壁无人为君说。
武陵行
梅尧臣（宋代）

生事在渔樵，所居亦烟水。
野艇一竿丝，朝朝狎清泚。
忽自傍藤阴，乘流转山觜。
始觉景气佳，潜通小溪里。
常时不见春，入谷惊红蕊。
幽兴穷绿波，翫芳心莫已。
花外一峰明，林间碧洞启。
遥闻鸡犬音，渐悟人烟迩。
舍舟遂潜行，石径劣容屣。
豁然有田园，竹果相丛倚。
厖眉髽髻人，倏遇心颜喜。
尚作秦衣裳，那知汉名氏。
自言逢世乱，避地因居此。
来时手种桃，今日开如绮。
更看水上花，几度逐风委。
竞引饭雕胡，邀饮酌琼醴。
复呼童稚前，绿鬓仍皓齿。
翻遣念还茅，思归钓鱣鲔。
将辞亦赠言，勿道丘壑美。
鼓枻出僊源，繁英犹逦迤。
薄暮返苍洲，微风吹白芷。
他日欲重过，茫茫何处是。
送郑季常赴大学正
杨时（宋代）

驱车出西城，眷言与君违。
北顾临康衢，问子将焉之。
赤骥度渥洼，终当饮瑶池。
成都九轨道，一跃不可追。
浮尘暗荆棘，捷径行多迷。
长风战秋林，零露沾人衣。
青松不改柯，期子清霜时。
庆建州叶守
刘克庄（宋代）

袖中凝香未必非，建人惟恐我公归。
安知世有孤寒士，侧听黄麻侍衮衣。
登天峰
庞一德（明代）

为揽西樵胜，天峰俯仰间。流泉分洞府，境界出尘寰。

谷口多松桂，幽人时往还。散怀殊可适，心与白云闲。
赠鸿宿洲淮士
陈郁（宋代）

洲沙宛在水中央，荻屋蓬窗似野航。
不战弃城谁执咎，偷生避地子保伤。
卖力已化诸山寨，沽酒从开万户坊。
如此抚摩能几日，流民端复耕桑名。
无题
陈杰（宋代）

闻道江边起柁楼，欲将吾道付沧洲。
三年恶瞰卢仝屋，一日轻装范蠡舟。
蹈海高怀欣独往，济川好手蹇难留。
樯阴舸下能容我，雨笠蓑傲白鸥。
贤者之孝二百四十首·何蕃
林同（宋代）

五载莫归省，双亲孰问安。
固云亲有命，不谓我何颜。
秦望山东南下折有峰紫铁色错竖似花蕊土人呼雄鹅突余赠名花蕊峰
徐渭（明代）

错如铁色紫，出土几千古。寒空蕊尚繁，秋水莲难吐。

刻削差可拟，带插不添妩。宛如齿龃龉，张吻讼所苦。

千秋献组绣，名号未得主。直少让中岑，他山视应久。

借言花蕊峰，来春开何处。
正月二十四日同江邻几韩持国过师商庙
梅尧臣（宋代）

大梁城西隅，竞传师商庙。
二坟在其傍，枯棘谁往吊。
予尝发梦寐，事已验曩少。
时逾二十春，偶过非素料。
江韩寔并驾，寂默苦同调。
下马共罗拜，惊愚真可笑。
致恭古贤人，且异媚近要。
在昔魏公子，夷门尊隐燿。
终知养松筠，曾不类蒿藋。
我辈颇识公，虚名何所钧。
智通寺对联
曹雪芹（清代）

身后有余忘缩手，
眼前无路想回头。
繁峙布政分同书壁
江源（明代）

繁峙东来驻使旌，眼中时事不堪名。妖狐晚集逃亡屋，羸卒秋屯远近营。

谁进闾阎民食恶，独惭吾辈锦衣荣。春风回首彤池上，细写封章达此情。
赠戴宾竹
王希文（明代）

有客寻幽盟，排扉日相访。身披翠羽衣，手植青藜杖。

挥麈恣高谈，扫门谢尘鞅。琅玕启新声，金玉戛清响。

拈风入吟坛，弄月过书幌。逸思定三竿，孤骞挺千丈。

淩云看少豪，傲霜誇老壮。笋列拜天书，金茎吸云酿。

募醉忽拚袂，晚来复相向。宾至主不迎，主坐宾不让。

愿作无言交，永言伴清况。
俞瀛山留仙茅坞作诗寄之
许恕（明代）

歌罢停云诗，复作苦雨叹。烟霾生昼暝，星月入夜灿。

出门嗟复入，所畏泥潦烂。渐老潘岳悲，长贫阮籍惯。

跌宕瀛山翁，高世性疏诞。看云忆南谷，煮石汲西涧。

我生本濩落，世故复羁绊。相望渺江湖，野航或可泛。
翁士特见示山字韵诗两篇复次前韵寄之 其二
李纲（宋代）

踏遍江南土，来游湖外山。地卑惊鵩鸟，天远忆龙颜。

淮海屯貔惊，戈矛杂佩环。驰心万里外，回首五云间。

飒沓方多故，飘零且未还。桃源期可问，铁锁怅难攀。

霜重丹枫落，江清锦石斑。梦馀惊蚁垤，争极叹蜗蛮。

且隐重重几，深藏若若纶。江蓠纷掩苒，湘竹晕斑斓。

水国鼋鼍横，琳宫日月閒。亲朋未相弃，莫使雁书艰。
卜算子·古涧一枝梅
朱敦儒（宋代）

古涧一枝梅，免被园林锁。路远山深不怕寒，似共春相趓。
幽思有谁知，托契都难可。独自风流独自香，明月来寻我。
幽逼诗四首 其四
萧绎（南北朝）

夜长无岁月，安知秋与春。原陵五树杏，空得动耕人。
赠新会梁卓如孝廉七首 其五
夏曾佑（清代）

知本无涯生有涯，万源并鹜等恒沙。往而不返真虚语，大海澄圆本一家。
去郡日寄居诸公作饯即席奉呈
吴芾（宋代）

三年江上守孤城，日日思归去未能。
虽愧憩棠无惠政，却欣伐未有良朋。
花开后圃春同醉，月满高楼夜共灯。
别后有须俱自爱，从今拭目看飞腾。
杂咏十首
方凤（宋代）

小哉蛮触战，鄙甚蛙黾怒。
达人能大观，本以和平故。
禽声四首 其二
曾几（宋代）

幽禽竟日引圆吭，脱裤催人有底忙。不但春天无衣著，凄风冷雨绝须防。
题梨岭冯唐调
卢篆（宋代）

五原塞外骄儿悍，万死台前女子多。
闻道中郎知魏尚，不教天子忆廉颇。
八声甘州（和邓中甫中秋）
刘辰翁（宋代）

看团团、一物大如杯，时复几何秋。俯天涯海角，今来古往，人物如流。想见霓裳歌罢，无物与浇愁。惟有当时树，香满琼楼。

谁念南楼老子，倚西风尘满，心事悠悠。便班姬袖里，明月一时休。叹年年、吹箫有约，又一番、鹤梦雪堂舟。池上久，满身风露，还索衣裘。
寄尤溪刘子洁 其一
朱浙（明代）

不见平生刘子洁，秋风迢递寄书来。交游寥落几人在，展读摩书双眼开。

碧树羁栖深水陆，紫云梦想旧楼台。夕阳西眺双峰远，别意临高未易裁。
十二月乐辞十三首 其九 九月
吾丘衍（元代）

铅花飞霜满枯草，摇落风来楚山老。海神收水无泪痕，鸿飞古树啼老猿，云低昼檐秋影昏。
医人
苏拯（唐代）

古人医在心，心正药自真。
今人医在手，手滥药不神。
我愿天地医，多衔扁鹊身。
遍行君臣药，先从冻馁均。
自然六合内，少闻贫病人。
扁舟皆到门
陆游（宋代）

千钱买轻舟，不复从人借。
樵苏晨入市，盐酪夕还舍。
岂惟载春晨，亦足获秋稼。
有时醉村场，老稚相枕藉。
常侵落月行，不畏恶风吓。
无为诧轩车，此乐予岂暇。
杜殿院挽词 其三
王十朋（宋代）

我昔游三馆，闻公论立朝。端如平日语，果不小人饶。

节义真齐固，年龄不逮乔。英魂已天上，楚些讵容招。
赠王正己
潘若冲（宋代）

两捧歌诗寄，化余即展开。
无时惟北望，何日逐南来。
梦里得芳草，笛中闻落梅。
终朝一携手，江上有楼台。
雪夜赓笔
朱淑真（宋代）

夜雪飞花似月明，交连寒影透门庭。只宜挟策临窗坐，免用辛勤更聚萤。
宫词一百首 其三十五
王建（唐代）

云駮花骢各试行，一般毛色一般缨。殿前来往重骑过，欲得君王别赐名。
独鹤
韦庄（唐代）

夕阳滩上立裴回，红蓼风前雪翅开。

应为不知栖宿处，几回飞去又飞来。
刘相公中书江山画障
岑参（唐代）

相府征墨妙，挥毫天地穷。始知丹青笔，能夺造化功。

潇湘在帘间，庐壑横座中。忽疑凤凰池，暗与江海通。

粉白湖上云，黛青天际峰。昼日恒见月，孤帆如有风。

岩花不飞落，涧草无春冬。担锡香炉缁，钓鱼沧浪翁。

如何平津意，尚想尘外踪。富贵心独轻，山林兴弥浓。

喧幽趣颇异，出处事不同。请君为苍生，未可追赤松。
临江仙
晁补之（宋代）

自古齐山重九胜，登临梦想依依。偶来恰值菊花时。难逢开口依，须插满头归。

昨夜一江风色好，平明秋浦帆飞。可怜如赴史君期。且当酬令节，不用叹斜晖。
与客游道场何山得鸟字
苏轼（宋代）

清溪到山尽，飞路盘空小。
红亭与白塔，隐见乔木杪。
中休得小庵，孤绝寄云表。
洞庭在北户，云水天渺渺。
庵僧俗缘尽，净业洗未了。
十年画鹊竹，益以诗自绕。
高堂俨像设，禅室各深窈。
奔泉何处来，华屋过溪沼。
何山隔幽谷，去路清且悄。
长松度翠蔓，绝壁挂啼鸟。
我友自杭来，尚叹所历少。
归途风雨作，一洗红日燎。
俄惊万窍号，黑雾卷蓬蓼。
舟人纷变色，坐羡轻鸥矫。
我独唤酒杯，醉死胜流殍。
书生例强狠，造物空烦扰。
更将掀舞势，把烛画风筱。
美人为破颜，正似腰支袅。
明朝更陈迹，清景堕空杳。
作诗记余欢，万古一昏晓。
后天易吟三十首
方回（元代）

天一实生水，冬藏坎次乾。
精神要休养，酝酿出春天。
河满子 寒砧
沈善宝（清代）

几阵金风送响，谁家玉臂生寒。霜里声声听断续，搅愁惊梦无端。

催得楼头刀尺，工夫彻夜难觅。

共月敲来漏水，隔林传去溪喧。惹起羁人无限恨，故乡极目关山。

何事年年轻别，却令远念衣单。
后天易吟三十首
方回（元代）

彖辞六十四，三十四方贞。
干事匪正固，难求心外亨。
偈颂一百三十六首
释惟一（宋代）

节届中秋，凉飚四起。
万里无云，一天如洗。
明皎皎月上孤峰，香拂拂桂飘庭际。
以我为隐乎，吾无隐乎尔。
玉楼春·昭华夜醮连清曙
柳永（宋代）

昭华夜醮连清曙。金殿霓旌笼瑞雾。九枝擎烛灿繁星，百和焚香抽翠缕。
香罗荐地延真驭。万乘凝旒听秘语。卜年无用考灵龟，从此乾坤齐历数。
姑苏台
张蕴（宋代）

故址耕残草树秋，无人曾见鹿来游。
甬东亦是当时月，不照笙歌只照愁。
和曹宪金华山韵上李雁湖
吴泳（宋代）

百卉冬具腓，乔松立霜雪。
老枝自擎重，既晚逾秀发。
劲挺真在臣，回邪走妖月。
金非百炼刚，那不因翠屑。
少室雪晴送王宁
李颀（唐代）

少室众峰几峰别，一峰晴见一峰雪。
隔城半山连青松，素色峨峨千万重。
过景斜临不可道，白云欲尽难为容。
行人与我玩幽境，北风切切吹衣冷。
惜别浮桥驻马时，举头试望南山岭。
题浯溪中兴碑
赵汝谠（宋代）

苍崖插浯溪，清涨湿元颂。费墨合屋高，千年此安用。

鲸翻天宝末，云滃朔方众。还都迎上皇，呜咽抱馀痛。

两宫重宴乐，万国尽朝贡。当时纪成功，小雅见微讽。

颜公发劲画，金玉相错综。我于碑刻间，众羽得孤凤。

艰危人物难，忠烈鬼神重。摹取挂野堂，英风凛生栋。
閒居遣怀六言四首 其三
俞德邻（宋代）

元龙高卧楼上，孔明抱膝隆中。天下士忧天下，此时此意谁同。
夜雨
陆游（宋代）

吾诗满箧笥，最多夜雨篇。
四时雨皆佳，莫若初寒天。
纸帐白于毡，纸被软于绵。
枕傍小铜匜，海沉起微烟。
是时闻夜雨，如丝竹管弦。
恨我未免俗，吟讽劝雕镌。
南朝空阶语，妙建安前，意谓夺造化，百世莫比肩；安知梧桐句，乃复与并传。
夜雨何时无，奇语付後贤。
述九颂·纪生
程公许（宋代）

一之日兮周正，建子他良辰。
黄钟兮起律，鲁台兮望云。
气机兮翕辟，往来兮不停。
皇揆予兮初度，秉幼志兮洁贞，
延日月兮察幽，晞雨露兮沦氛。
荪拳拳兮余爱，何险艰兮弛勤。
与荪违兮星纪，思专专兮曷已。
九折臂兮成医，信情质兮可恃。
端策兮以占，有孚兮韦编。
阴极兮阳复，岂贤运兮不然。
矧甲子兮一周，测天度兮循环，
丹台兮定录，寿纪兮日延。
理无窒兮不亨，物去故就新。
蠖屈兮求信，根之归兮再荣。
彼涸阴兮毓质，亦忍俟兮阳春。
洪钧兮密庸，播物兮无垠。
开八荒兮寿域。如华胥兮大庭。
寄题曹大夫栖真堂
韩维（宋代）

闻君初欲挂冠缨，便构兹堂不日成。
桐桧茂阴归后得，烟霞高兴坐中生。
禅心皎月通宵静，诗思寒泉彻底清。
十五年来饱闲散，纷纷人世自浮荣。
送大渊宰安溪七言三首
刘克庄（宋代）

御堦人看放班回，谁记乾淳旧事哉。
进卷已尝观所主，闻弦上欲老其才。
割鸡必待民谣著，峨豸多由县谱来。
莫道胜流俱不屑，艾轩做了到诚斋。
和杜鹃老人寒食后重过花影庵韵
查为仁（清代）

飘然楖栗横肩去，梦入邪溪旧来处。一笠应辞燕市尘，孤篷好听江南雨。

怊怅庞眉问信稀，樵风泾口鹤重归。几时也泛山阴棹，乞敢天花糁衲衣。
寄金陵楼制参监丞
吴惟信（宋代）

不以一闲为至乐，拟将短铗向谁弹。事于错处知天理，心到灰时始岁寒。

梁燕语分春寂寞，海棠愁入雨阑干。故人散尽江湖远，虽有新诗寄亦难。
历阳十咏之七采石矶
贺铸（宋代）

东西采石矶，山水两清绝。
渔舠与商舶，今古几沿越。
飘颻翰林主，长笑弄明月。
难访物外游，飞云眇天末。
题四画
牟巘五（宋代）

多情宛颈两鸳鸯，贪趁湖心错裹香。
散发幽人休盪漿，夜深花露湿衣裳。
霜天晓角·五羊安在
葛长庚（宋代）

五羊安在。城市何曾改。十万人家圜闠，东亦海、西亦海。年年蒲家会。地接蓬莱界。老树知他一剑，千山外、万山外。
小室
张琼英（清代）

氤氲手炷古炉烟，行药摊书自在便。间里睡乡无一事，觉来人境似千年。

花林影地风摇动，沼水涵空月定圆。驰访海山终未易，寥寥小室有诸天。
和徐判院见惠诗篇
姜特立（宋代）

姚魏谁教混草莱，今朝老眼为君开。
建安自有亲衣钵，知道诗翁不姓梅。
与余民用、潘时觐同游惠山
杨璿（明代）

前朝湛氏宅，十载一经行。境胜多题咏，僧闲少送迎。

松风禅榻静，花雨石床平。共饮山中水，萧然脱世情。
壁上诗二首
丰干（唐代）

余自来天台，凡经几万回。一身如云水，悠悠任去来。

逍遥绝无闹，忘机隆佛道。世途岐路心，众生多烦恼。

兀兀沈浪海，漂漂轮三界。可惜一灵物，无始被境埋。

电光瞥然起，生死纷尘埃。寒山特相访，拾得常往来。

论心话明月，太虚廓无碍。法界即无边，一法普遍该。

本来无一物，亦无尘可拂。若能了达此，不用坐兀兀。
和杨公济钱塘西湖百题 其二十六 西村
郭祥正（宋代）

远近皆僧刹，西村八九家。得鱼无卖处，沽酒入芦花。
送杨通判
叶适（宋代）

花稀让林稠，苗疎与田远。
共欣永日宽，更笑余寒褊。
穷阎多乐事，粲粲翠幄展。
惜君盍少假，忽泛江流缅。
三年纲纪地，一意圭玉琬。
臞儒道义深，傲吏威棱浅。
山鞋蜡已就，画笔枯未吮。
不上雁荡峰，何由寄高蹇。
句
方翥（宋代）

可惜听泉夜，还当残月时。
元旦戏笔
李坚（贞夫）（明代）

老子新年喜气冲，谩招毫管试春风。此生岁月还多在，酒圣诗豪未便穷。
拟李义山柳枝词五首 其五
陈师道（宋代）

莫解丁香结，从教长苦辛。却因千种恨，别作一家春。
和直指春日未众 其一
释慧空（宋代）

庵前乌龟久不见，一夜雷雨忽然出。东山老汉眼■痴，近前问讯定光佛。
暮归
苏轼（宋代）

牛羊久已下，寂寞掩柴扉。
水鹊鸣城堞，飞萤上戟衣。
夜凉江海近，天阔斗牛微。
何日招舟子，寒江北渡归。
江常庵出武夷
张至龙（宋代）

厌居京洛说行持，袖裹青蛇上武夷。仙为写真供御览，天怜病眼召神医。

江中白石差龙斲，洞里苍松带鹤移。无事出山衣屦湿，满城风雨鞠花时。
春日游读书山怀元遗山先生四首 其三
朱云骏（清代）

性正气亦正，跌荡雄幽并。声名世耳食，知己惟一兄。

四十五年世，毁誉何轰轰。习俗安污流，所葆遂不贞。

锱铢较利害，俯仰随重轻。所以贵壁立，君子岂好争。
乐府古题序 其三
元稹（唐代）

丁口传父言，莫问城坚不。平城被虏围，汉斸城墙走。
送别区启图归粤
李孙宸（明代）

共逐春风赋远游，怜君归思忽沧洲。黄花驿路迎行色，白雁江沧送去舟。

不那客中还别客，转令秋尽更悲秋。承家天禄缣缃在，矫道藜光待校雠。
听查八十弹琵琶歌
黄姬水（明代）

寿州钟郎善琵琶，国工敛手咸咨嗟。
阮朱绝艺那能续，不惜千金传一曲。
八十从师庐子城，五年技尽六弹成。
抑扬按捻擅奇妙，从此人称第一声。
今年客自郢门还，瑶枝手把来萝关。
江湖闻名二十载，相逢两鬓风尘斑。
据床拂袖奋逸响，叩商激羽高梁上。
联线曲折抽芳绪，凄锵蹇劫生孤怆。
欲舒逸气更促柱，切切嘈嘈作人语。
炎天洌洌满屋霜，白日飒飒半窗雨。
云停雾结池波摇，木叶槭槭鸟翔舞。
回飙惊电指下翻，三峡倒注黄河奔。
胡沙黯黯吹落月，千山万骑夜不发。
调本弦鼗太苦酸，相思马上关陇寒。
从来慷慨易成泣，况复秦声向客弹。
题郑子声画
黄镇成（元代）

能画能书郑广文，丹成挥手谢尘氛。不知笙鹤游何处，留得潇湘一片云。
览皎然渠南乡集
贯休（唐代）

学力不相敌，清还彷佛同。高于宝月月，谁得射雕弓。

至鉴封姚监，良工遇鲁公。如斯深可慕，千古共清风。
昭君怨
刘克庄（宋代）

一个恰雷州住。一个又廉州去。名姓在金瓯。不如休。

昨日沙堤行马。今日都门飘瓦。君莫上长竿。下来难。
余与吕守之买舟西归林常甫吴清淑吕伯起出饯江楼古调以别
钱时（宋代）

两角勍触蛮，八荒等兄弟。人生天地间，贵在情义耳。

嘉禾二三友，一见倾底里。春风散天和，非彼亦非此。

清淑温以直，常甫正而美。东涉金沙雪，西挹钱塘水。

舟泛月双湖，辔联松九里。冬春朔四换，追随实终始。

宣桥岁云暮，乃复得伯起。颀然出玉山，臭味林吴似。

修门亦旬月，朝夕相料理。饯我江上楼，楼栏豁天宇。

海山渺无际，呼吸入窗几。长鲸骇高浪，卷舒在吾趾。

风帆擘天出，揖别苦无语。共挽春江涛，洒作苍生雨。
华严塔
杨蟠（宋代）

石下有灵骨，千年生玉芝。
山神每藏护，不使世人知。
落叶
韩琦（宋代）

人观落叶悲，我视落叶喜。请看四序速，次第若屈指。

风霜一瞬四，望春时有几。荣固悴之端，衰亦盛之始。

须知众木疏，便是群芳启。举此较人事，盖不异物理。

否泰与消长，反复殊未已。酿酒整笙歌，坐待新萌起。
古意四首 其四
周密（宋代）

南山采薇心，东海乘查意。种竹成繁阴，凤兮久不至。

栖迟坐空谷，落日生愁思。所思不可期，迢迢隔烟翠。
月华清 赋得团扇复团扇
周之琦（清代）

小影兜香，圆规倚月，未秋已自惆怅。憔悴回看，几日乍萦蛛网。

记同心、有约相携，问半面、为谁羞障。乌巷。负僧弥玉润，绣奁偎傍。

戏蝶游踪暗想。枉镜彩重重，细描宫样。宛转声中，禁得倩魂摇飏。

掩花容、新恨仍迷，听絮语、旧情难忘。低唱。付秦淮渡口，那时双浆。
送家立庵学士册封安南
程可则（明代）

自昔南交地，蛮烟万里馀。地经和仲宅，人习素王书。

秬鬯分藩旧，苴茅锡命初。须令知汉大，不必问金车。
嘉禾百咏·南坞
张尧同（宋代）

岸回波曲曲，城转草层层。
忽见桃花落，还知到武陵。
临江仙（梅）
王庭（宋代）

问道春来相识否，岭头昨夜开花。水村烟坞寄生涯。月寒疏影淡，整整复斜斜。

素面玉妃嫌粉污，晨妆洗尽铅华。香肌应只饭胡麻。年年如许瘦，知是阿谁家。
次韵汪卿
方岳（宋代）

霜洗梅花春满握，夜寒吹老城头角。
琐窗砚作离骚香，吐句不教花莫落。
裁量要是修月手，我欲追随惭笔阁。
平生万事不挂口，爱诗苦未厌溪壑。
有人肯筑风骚坛，敢不束甲三距跃。
当时只料孤凤凰，不与鸡群同抱啄。
拔旗赵壁决此胜，金鼓俄惊自天落。
一嗔纵得马辟易，已觉楚歌声四薄。
夜光明月以暗投，心甚爱之颜有怍。
公诗端似大国晋，玉帛诸侯赖联络。
倘令吴楚主夏盟，获麟正恐春秋作。
歙州虽小水如练，沤鸟亦知文字乐。
此盟定自不可寒，把住梅花更商确。
夜窗或许时过从，莫问圣清与贤浊。
梅雪轩为陈廷璧作
徐庸（明代）

罗浮山中堪种玉，万顷白云耕白玉。羊雍得玉与师雍，求得始仙嫁滕六。

象梳压鬓金步摇，眉黛闭绿含春娇。六龙驾车从群鹤，照以明月随清飙。

瑶台十二朱阑绕，么凤啼残夜寒悄。雾绡衣薄奈愁何，归得人间春未老。

太丘孙子稀世人，相邀相疑情相亲。琼浆满饮不成醉，五出六出俱精神。

纸帐葳蕤纸窗白，残梦初回见踪迹。车轮马足门外过，清水黄尘两相隔。
和答钱广文兰松有刚折之叹
叶适（宋代）

兰居地之阴，蔼蔼含华滋。
此本不以刚，而为刚者师。
松无栋梁具，何用稼冰雪。
终风挠长林，常恐浪摧折。
愿子比令德，一薰容众蒿。
笑我非帝材，千载空独高。
九日槠洲舟中
戴复古（宋代）

几年重九客他州，少泊槠田古渡头。
人向饮中言我乐，谁知笑里是吾愁。
黄华可忍抛三径，白发犹堪柰几秋。
今日登高无处所，一樽携上枕江楼。
忆松尘山房旧居
郭长彬（清代）

门外春流碧一湾，栖真会此掩双关。十年悔插红尘脚，安得身骑白鹤还。
哭汪大容甫四首 其二
韦佩金（清代）

谋养何须蠹仓米，埋名生怕虱朝官。更除可语西山石，但有生平一谢安。
垂去
洪咨夔（宋代）

凤凰知细德，瓯鸟识机心。
物理固知此，世情非特今。
足缨清与浊，厉揭浅知深。
觉破从前梦，长歌月满襟。
丹元子步天歌 其二 西方七宿
王希明（唐代）

娄，三星不匀近一头。左更右更乌夹娄，天仓六个娄下头。

天庾四星仓东脚，娄上十一将军侯。
次韵郑盱眙郊居 其二
韩淲（宋代）

一邱一壑本同然，老去心情懒问禅。野外江山天转大，秋深风露月还圆。

栽花种柳无馀日，问舍求田有尽年。只恐功名相逼逐，未容著意到閒边。
送严使君游山
司空曙（唐代）

家楚依三户，辞州选一钱。酒杯同寄世，客棹任销年。

赤烧兼山远，青芜与浪连。青春明月夜，知上鄂君船。
熙宁祀皇地祇十二首 其三 奠币用《釐安》。
郊庙朝会歌辞（宋代）

纯诚昭融，芳美嘉荐。肃将二精，以享以奠。休光四充，灵祇来燕。

其祥伊何，永世锡羡。
过瓜洲
卫宗武（宋代）

伟哉千里万里流，衮衮其来自巴蜀。
奔腾澎湃入尾闾，势雄何啻吞百谷。
金焦对峙两鳌浮，千顷玻瓈浸其足。
光生金碧殿阁涌，气蒸紫翠林丛沃。
附庸更有小陂陀，东晋诗仙卧其麓。
穹龟长蛇簸风雨，鬼怪神奇不可触。
地灵设险莫此如，此天所以限南北。
江山终古无变迁，世运如输几翻覆。
英雄灭没去不反，人事纷轮转相续。
嗟予蛰处几二纪，殆类龟藏蜗局缩。
兹来云梦气可吞，浩荡乾坤在吾目。
靴纹猎猎日流辉，鬟黛葱葱雨初沐。
沙禽云鸟自往来，浪舶风帆互征逐。
野芳零落舞残红，汀草蒙茸涨平绿。
烂然宇宙一丹青，绝胜鹅溪千画幅。
归舟那得大如川，载取江头春万斛。
相见欢
陈洵（清代）

风声昨夜潮头。钓筒收。谁唤彩云明月下莲舟。

笙歌送。都如梦。几曾留。唯有一川鱼鸟替人愁。
偶题
郭磊卿（宋代）

更无清兴在杯觞，不用蒲葵扇自凉。
月色静时山鹤叫，一庭秋景藕花香。
送李奉议亳州判官四首
陈师道（宋代）

谢公中年後，畏与亲友别。
数日怀抱恶，每笑冠缨绝。
生有四方事，死当一语决。
前笑今则悲，吾衰拟何说。
著鞭何必先，倒笔不容掣。
鞭尔辕下驹，万里一改辙。
早秋送宋又宜由太原归里
李孚青（清代）

酒场吟地五年同，忽饯青门往事空。三叠歌残人不见，秋风吹泪古云中。
七老会诗（浑年七十七）
张浑（唐代）

幽亭春尽共为欢，印绶居身是大官。遁迹岂劳登远岫，

垂丝何必坐谿磻。诗联六韵犹应易，酒饮三杯未觉难。

每况襟怀同宴会，共将心事比波澜。风吹野柳垂罗带，

日照庭花落绮纨。此席不烦铺锦帐，斯筵堪作画图看。
岳麓书院纪事 其五
徐炘（清代）

路转山梯境转幽，无边新绿拥危楼。半房山锁僧寮住，百道泉穿树杪浮。

水上难闻仙鹤语，烟中应有羽人游。方壶未必能过此，惜少茅庵结一丘。
与友人同怀江南别业
崔涂（唐代）

因君话故国，此夕倍依依。旧业临秋水，何人在钓矶。

浮名如纵得，沧海亦终归。却是风尘里，如何便息机。
招任孝叔蒲明之江亭对月
郭印（宋代）

高亭对月影成双，客舍何人共酒缸。
今夕相邀同一醉，坐看金饼落澄江。
五祖山拈香
郭祥正（宋代）

白云岩畔旧相逢，往日今朝事不同。夜静水寒鱼不食，一炉香散白莲峰。
甲寅元月二首 其二
刘克庄（宋代）

七帙骎骎病鲜欢，君恩犹许备祠官。婢传稚子屠苏酒，奴笑先生苜蓿槃。

自叹管君今老秃，更悲庞嫂不团栾。新年辜负如筛饼，炮附煨姜胃尚寒。
次韵答孔武仲
苏辙（宋代）

白发青衫不记年，相逢一笑暂欣然。
诵诗亹亹锯木屑，展卷骎骎下水船。
未肯尺寻分枉直，日知凿枘有方圆。
闲官更似杨州学，犹得昏昏书日眠。
次韵洪庆善同饮道祖家赏梅
葛立方（宋代）

寒葩脉脉画堂新，同是巡檐索笑人。
独把幽姿伴冰雪，舒花红蕊不关春。
理蔬
杨万里（宋代）

小摘吾犹惜，频来迳自成。
青虫捕仍有，蠹叶病还生。
贫里犹存灶，霜余正可羹。
窥园未妨学，抱瓮更须营。
金刚随机无尽颂 其五 善现起请分第二
释印肃（宋代）

如是真如是，无□不心地。触目应菩提，名标法身义。
题吕广文春秋易传大圭
刘克庄（宋代）

砾裂扫空凡例说，精微勘破后先天。
遥知长麈升高座，惜未巍冠列细毡。
秦火安能燔六籍，汉儒浪自费三年。
自惭不是韩宣子，获见春秋易象全。
萧山望城中遗
胡仲参（宋代）

见说天文变，频占太史台。
但云星犯月，不料火为灾。
尽夜看烟灭，逢人问讯来。
丹心勤恋阙，东向极裴回。
次韵王景阳寄轩
戴表元（宋代）

江湖犹觉气横行，羽褐藤冠学养生。
掣肘累轻天与福，欺心戒重鬼司盟。
行收耕稼间勋业，别有吟哦好性情。
祗恐蹊成似桃李，人来先识隐居名。
屏迹三首 其一
杜甫（唐代）

用拙存吾道，幽居近物情。桑麻深雨露，燕雀半生成。

村鼓时时急，渔舟个个轻。杖藜从白首，心迹喜双清。
钟馗图得人字
史浩（宋代）

虬须张怒目，蓝绶亸乌巾。抃舞身无定，驱除梦有神。

收功祛疟鬼，流咏起唐人。图画高悬处，明朝庆履新。
喜晴复雨
仇远（元代）

早起方夸甲子晴，夜分忽又似盆倾。
黑云冉冉连灯暗，白浪滔滔与岸平。
芹未出泥先有燕，花都委地尚无莺。
东桥沙觜多舟楫，直下荆溪不待撑。
性情吟
邵雍（宋代）

践形治性，践迹治情。
贤人践迹。圣人践形。
奉和文太史怀吴下诸名蓝之作
汤珍（明代）

朝衫微染洛京尘，故国旃林入梦频。八解不迷灵鹫石，七花长绕给园轮。

秋风香钵莼犹细，夜雨莲堂句独新。即拟慈航乘觉海，烟波何处问前津。
送和州张员外为江都令
徐铉（宋代）

经年相望隔重湖，一旦相逢在上都。塞诏官班聊慰否，

埋轮意气尚存无。由来圣代怜才子，始觉清风激懦夫。

若向西冈寻胜赏，旧题名处为踌躇。
集吴天章传清堂感旧限红字
叶燮（清代）

廿载销沉各老翁，江乡旧馆酹残红。忽惊灰劫馀芳砌，重怆山阳拭槁桐。

行路真难拚病废，闲情渐遣藉途穷。深秋已过繁霜雪，苦忆茫茫衰草中。
长相思
何孟伦（明代）

洞庭天阔雁来迟，迢递江南秋暮时。新题锦字光陆离，欲寄幽情无所之。

长相思，心恻恻，楚水吴山杳相隔。青枫摇落夜乌啼，风露泠泠远空碧。
山口
陈师道（宋代）

湖阔疑无地，河回忽见山。
登临聊自试，衰疾致身闲。
四壁宁虞盗，多方莫驻颜。
无风回远笛，有月待人还。
和王孟端韵
钱仲益（元代）

萧萧两鬓点吴霜，老去思归客梦长。只有九龙山上月，夜深来照读书堂。
居厚弟示和诗复课十首
刘克庄（宋代）

花深藓合似禅关，千岁榕根入水蟠。
方土何须求海上，地仙元不离人间。
忘言已悟铜铭背，却老非干玉炼颜。
客至未应愁酒尽，少需便了巷沽还。
题诗公桥
释绍嵩（宋代）

白云深处小桥横，流水涓涓古意生。
多少升深都不见，至今留得谢公名。
次季弟韵赋梅花三
李纲（宋代）

冷蕊疏枝烟水滨，江南此地又逢春。年年行路常为客，的的寒花解笑人。

雪里暗香来鼻观，风前高格见天真。谁言对尔销愁得，一段清愁特地新。
上章倅二首 其一
许景衡（宋代）

海内名闻久，江边岁复期。美才由世济，清节畏人知。

郡国已无事，朝廷方有为。会参鸿雁序，归去凤凰池。
咏物体六十六首 其十四 绣毬花
王世贞（明代）

浅白微青艳更柔，淡烟轻雨施仍收。流苏带缓初成结，翡翠帘仍半压钩。

误马软尘香自滚，窥枝团月璧俱浮。兰台任更吹多少，不结丁香一段愁。
滴滴金 四月廿九，谢志邸莲舫主人见惠鲜枇杷
顾太清（清代）

初晴快雨垂帘坐。忽朱邸、颁珍果。案头细细自开封，是枇杷些个。

清芬滋味黄金颗。慢奇擎、莫教破。不尝此味已多年，谢主人怜我。
端午日帖子词 皇帝閤六首 其四
孙觌（宋代）

露畹撷兰苕，金波丽碧霄。早闻彫辇降，还待紫宸朝。
军山前马退石
李翔（唐代）

山亘南丰石亘山，石横山路马登难。非论蹇步须回驾，纵使追风亦解鞍。

恐是龙宫通洞府，莫应猿岭建星坛。何因不许超骧辈，踏着连云大麓端。
送从兄坤载
李咸用（唐代）

忍泪不敢下，恐兄情更伤。别离当乱世，骨肉在他乡。

语尽意不尽，路长愁更长。那堪回首处，残照满衣裳。
次韵江元寿题宁境寺湖光亭
沈与求（宋代）

客行终日厌区区，暂借晴光照坐隅。水漾龙鳞浮窣堵，莼开雉尾供伊蒲。

欲随渔子飞双桨，似与仙翁在一壶。目乱风埃知有几，肯来幽处濯缨无。
西地锦
葛嫩（清代）

人在重帘深处，日移危坐席间。一双海燕栖华栋，呢喃春堕花筵。
次韵蜀客西归者来过石湖并寄成都旧僚
范成大（宋代）

走遍尘埃倦鸟还，故乡元在水云间。黄粱饭里梦魂醒，青箬笠前身世閒。

鸥鹭飞来俱玉立，松篁岁晚各苍颜。岷峨交旧如相问，铁锁无扃任客攀。
漱玉亭
杨万里（宋代）

山根玉泉仰面飞，飞出山顶却下驰。
自从庐阜泻双练，至今银湾岐两支。
雷声惊裂龙伯眼，雪点溅湿嫦娥衣。
寄言苏二李十二，莫愁瀑布无新诗。
寒食日答李公择三绝次韵
苏轼（宋代）

从来苏李得名双，只恐全齐笑陋邦。
诗似悬河供不办，故欺张籍陇头泷。
皂罗袍 其四 四时词
呼文如（明代）

早见雪儿飘粉，见梅儿潇洒，蕊蕊争春。梦儿冻死也离魂，气儿呵杀全无影。

门儿重掩，被儿半薰。人儿不见，病儿怎禁？屏儿靠热床儿冷。
山村道中思蜀
陆游（宋代）

当年万里客西南，药市题诗倚半酣。
偶为三游群玉府，遂妨重到百花潭。
剡溪漫说思安道，函谷谁能识老聃？空乞丹青作横幅，半堤寒日策羸骖。
题城南书院三十四咏
张栻（宋代）

朝阳初上藕花香，下马虚亭一味凉。
山鸟自呼鱼自乐，谁云身世可相忘。
江东报英烈拟封二字侯喜成三绝
钱时（宋代）

焕章飞报下徽州，英烈将褒二字侯。
千古沉沉黄壤骨，一朝提上碧云头。
再次韵十首 其五
陈造（宋代）

朝家无阙政，秋禜继春雩。恤纬怜吾怯，知言敢自诬。

闭阴宁董傅，为己肯杨朱。未断蜗缘壁，仍多豕负涂。
过姑蔑道中
陈举恺（宋代）

姑蔑古城暮，山川近不同。
草黄秋过雨，树暗晚生风。
流水中分郭，飞桥下应虹。
未须追往事，回首送冥鸿。
金山
张栻（宋代）

万顷洪涛里，巍然阅古今。
云烟三岛接，花木四时深。
乱石维舟住，西风倚槛吟。
朝宗知不断，凄切此时心。
西江月 味窗前红叶
万锦雯（清代）

鹃血层层染辨，猩红点点凝芽。窥香蛱蝶错疑花。

绕遍曲栏欲下。

晓起最怜着露，晚来尤爱笼霞。挽将春色到山家。

不怕西风吹谢。
舟行即事七首 其二
朱淑真（宋代）

扁舟欲发意何如，回望乡关万里馀。谁识此情肠断处，白云遥处有亲庐。
送陈忠玉兼寄尹梦得黄仲通并寄季通侄五首
张嵲（宋代）

百年门户已萧然，每喜人传小阮贤。
好遣仆童种榆槚，老夫行欲赋归田。
鹊桥仙 七名云楼留饮赋赠，名钟浚，浙江人
李炳灵（清代）

锦城旧雨，十年轻别，何意今朝重见。安排瓜果醉芳筵，笑看双星银汉。

桐阶月小，桂溪天远，枨触闲情无限。遥怜儿女话离愁，高阁慵拈针线。
挽张世英母夫人
陈棣（宋代）

异乡萍梗寄生涯，朝露俄惊叹落花。
蒿里歌传风正惨，萱堂香冷月空斜。
魂归故国三千里，地卜高原一万家。
明日送车应击毂，不堪阁泪听边笳。
九怀·江夫人
高似孙（宋代）

江上兮青山，水既去兮复还。
引微风兮无澜，擢桂桨兮闲闲。
望美人兮来下，灵翩翩兮从女，
劈中流兮扬舲，雁邕邕兮遵渚。
玉衣兮画裳，御清气兮前青凤。
穆川后兮静波，湘君遗兮兰芳。
行贞兮昭昭，珰明兮玉娟。
天门兮为开，万夫哀兮惟女贤。
翠帷下兮沉沉，花饮露兮阴阴。
素鳞寒兮不动，寄风瑟兮瑶音。
涉江兮采苹，剪绡兮蠲尘。
奉瑶华兮结辞，灵不见兮愁人。
愁人兮柰何，目眇眇兮微波。
路村霭兮修长，其柰兮夕歌。
十八滩 其四
顾文渊（清代）

危矶千丈蔽天宇，长年日晚忽停橹，月逆行云吞复吐。

虎伥啼过断人声，丛莽中间伏强弩。
乙卯端午十绝
刘克庄（宋代）

不曾窥户外，偶出至溪边。
欲访斩蛟庙，聊呼放鸭船。
月
欧阳修（宋代）

天高月影浸长江，江阔风微水面凉。
天水相连为一色，更无纤霭隔清光。
张横塘画竹枝萱草
张昱（元代）

几宵明月竹枝好，一夜东风萱草长。怅望美人烟水阔，不胜清思绕横塘。
下鸡鸣山诸滩，望柯山不见三首
杨万里（宋代）

却忆归舟是去年，上滩浑似上青天。
诸滩知我怀余怨，急送秋风下水船。
偕长兄无旷移榻南林二首 其一
安广誉（清代）

雨歇山斋月更清，殷勤鸡黍弟兄情。十年不伴松云卧，三径唯怜碧藓生。
和敬岩韵迓其归
王柏（宋代）

生涯鱼上竿，世事鼠入角。
民膏既煎熬，民髓复椎剥。
上下急交征，绝口政与学。
孔明痛桓灵，厥德修罔觉。
自古辱与疎，其机在一数。
归来有嘉士，尚可理商榷。
嘉言一寸胶，救彼千丈濁。
精义有入神，端可鼻端斲。
赵孟自贵贱，玉女皆天渥。
如彼角斯磋，如彼玉斯琢。
不患公不浅，所患志不恪。
秋阳日以暴，江汉日以濯。
真积而力久，自见所立卓。
庭前梅粲粲，梅下石确确。
云飞川咏间，俯仰自不恶。
独立万物表，谁能伍龊龊。
雨露懋萧艾，霜风妒荃药。
天意孰云远，鉴此归意确。
寄言顺应人，大公一以廓。
奉和袭美茶具十咏。茶人
陆龟蒙（唐代）

天赋识灵草，自然钟野姿。闲来北山下，似与东风期。

雨后探芳去，云间幽路危。唯应报春鸟，得共斯人知。
子修丈约同蒿庵散原游西溪饭于交芦庵
陈曾寿（清代）

欲雪未雪花冥冥，汊流四望迷烟汀。平生萧瑟梦魂处，扁舟一往如重经。

交芦庵子水中涘，伊人不见馀荒庭。年年秋菊荐芳馨，远山何许双冢青。

閒居避世渊颖老，喜载旧友携樽瓶。呼陈僧藏玩图卷，恍出犀轴纷幽灵。

欢娱朝野隔生事，何论风节垂高型。酒酣不忍叹家国，但说同辈多飘零。

荒陬游过数不厌，略寻影事如江亭。飞来成画唳寒雁，北向且破愁颜听。
依韵袁觉生丙寅元旦感赋
曾习经（清代）

政尔沉沉百念新，涧松谁复禁樵薪。孤根自分空盘结，旧馆何缘接燕申。

默向东风参造化，梦从碧落整星辰。十年涕泪兵尘里，满眼看春不当春。
钓台 其二
虞俦（宋代）

故人昔有刘文叔，此地今馀严子陵。行客漫怀千古意，相逢林下一何曾。
灞桥骑驴
何梦桂（宋代）

小骊买得最便宜，好是河梁古柳涯。风急吹沙长耳峻，雪深没板蹇蹄迟。

据鞍吟透肩双耸，敲镫歌狂帽半攲。道上莫教逢大尹，推敲句里不曾知。
夜雨书窗
周敦颐（宋代）

秋风拂尽热，半夜雨淋漓。
绕屋是芭蕉，一枕万响围。
恰似钓鱼船，篷底睡觉时。
春霁
张佛绣（清代）

檐声向晓初断，一半春过梦中。花笑林梢旭日，鸠鸣屋角东风。

溪光暖漾清浅，草色晴连远空。昼永烟消宝鸭，閒情聊寄焦桐。
菱浦谣
项安世（宋代）

绵绵千丈丝，就此一寸的。
但愿的成莲，莫教莲蒂意。
再过悟竹庭房
顾逢（宋代）

两度客僧庐，交情密似初。
墨云胶冻砚，鬓雪落寒梳。
鸣鹤声高下，盘鹰羽疾徐。
此时亲老念，重读寄来书。
同林介夫游梅雨潭和韵
李钧（宋代）

欲追河朔一时游，曾效兰亭泛曲流。闻说仙岩为绝胜，喜同高曲共探幽。

清风未挹先蠲渴，灵地将登已觉秋。幸有兵厨三雅酝，论文应饮百杯不。
夜宿龙头
杨汝南（宋代）

江流如箭路如梯，夜泊龙头烟霭迷。
两角孤云天一握，晓光不觉玉绳低。
张黎州挽诗
项安世（宋代）

万里沈黎徼，民夷杂戌屯。
金钱宽两税，水泽润千门。
肃肃猩鼯静，潭潭壁壘尊。
远猷嗟未究，萧瑟定安原。
重门曲
周濆（唐代）

憔悴荣华怯对春，寂寥宫殿锁闲门。
此身却羡宫中树，不失芳时雨露恩。
文献太子挽歌词五首
徐铉（宋代）

国有承祧重，人知秉哲尊。清风来望苑，遗烈在东藩。

此日升缑来，何因到寝门。天高不可问，烟霭共昏昏。

夏启吾君子，周储上帝宾。音容一飘忽，功业自纷纶。

露泣承华月，风惊丽正尘。空馀商来客，行泪下宜春。

出处成交让，经纶有大功。泪碑瓜步北，棠树蒜山东。

百揆方时叙，重离遂不融。故臣偏感咽，曾是叹三穷。

甲观光阴促，园陵天地长。箫笳咽无韵，宾御哭相将。

盛烈传彝鼎，遗文被乐章。君臣知己分，零泪乱无行。

彩仗清晨出，非同齿胄时。愁烟锁平甸，朔吹绕寒枝。

楚客来何补，缑山去莫追。回瞻飞盖处，掩袂不胜悲。
睹林夫诗编信笔
强至（宋代）

唐子能诗世一家，不矜纤巧翦天葩。
直闚六义追风雅，世上骚人谩苇麻。
奉和七夕宴两仪殿应制
刘宪（唐代）

秋吹过双阙，星仙动二灵。更深移月镜，河浅度云輧。

殿上呼方朔，人间失武丁。天文兹夜里，光映紫微庭。
送孙君文还桐庐二首
方回（元代）

时违运往岂无才，老气峥嵘隘九垓。
漫仕有声徐偃国，赋归不九子陵台。
相逢苦雨泥双屐，可及晴湖泛一杯。
忽又趁潮上桐濑，山中春笋正堪煨。
菩萨蛮 其四
韦庄（唐代）

劝君今夜须沈醉，尊前莫话明朝事。珍重主人心，酒深情亦深。

须愁春漏短，莫诉金杯满。遇酒且呵呵，人生能几何。
次韵寺丞叔都城喜雪
李洪（宋代）

东郊初未布阳和，湖上祥霙点渌波。
重璧台遥黄竹作，孤山园近落梅多。
表仪共仰丰年玉，赋咏宜陪赓载歌。
谁忆渔舟向西塞，千山径绝独披蓑。
怀季言弟并简仲辅叔易
李纲（宋代）

我昔谪沙溪，尔送至虎丘。相携观剑池，共坐苍崖陬。

霜寒草木衰，肃肃天地秋。慷慨论世故，岂复知离愁。

中间谪云安，尔病家山留。独与仲及叔，分携浙江头。

潮声来海门，风雨助飕飕。银涛蹙天起，泛此一叶舟。

及玆谪武昌，尔复从我游。回环溪壑间，渺若双沙鸥。

长江快清旷，庐阜探奇幽。行尽江南山，始次湖外州。

传闻浙郡兵，盗用官库矛。夜深赤白丸，杀吏起相雠。

怀家动归心，触热遽还辀。作别今几时，此情浩难收。

块处谁共语，把酒无与酬。凭高欲望远，独上黄鹤楼。

吴越天杳杳，风烟晚悠悠。顾嗟祢处士，坐困鹦鹉洲。

胡虏气方横，盗贼起如蟊。中原腤锋镝，江汉屯貔貅。

尔归议迁徙，已有定论不。黄屋尚飘泊，吾敢怀燕休。

但愿复相见，一解无穷忧。泫然念苍生，岂为吾身谋。
雪中忽起从戎之兴戏作
陆游（宋代）

狐裘卧载锦驼车，酒醒冰髭结乱珠；三尺马鞭装白玉，雪中画字草军书。
病起二首 其一
葛胜仲（宋代）

春风散顽阴，我亦除积痾。客居有园林，得暇辄一过。

残梅雪尚积，曲沼春已波。傥或不近酒，如此推迁何。
入建平界二首 其一
杨万里（宋代）

溧水南头接建平，丫头儿子便勤耕。疏麻大豆已前辈，荞麦晚菘初后生。

席卷千山为一囿，天怜春种赐秋成。不如老圃今真个，樊子何曾透圣扃。
朝鲜陪臣来接
弘历（清代）

辽左陪京巩㵎瀍，维藩作翰逮朝鲜。来宾讵是予诚格，奉朔遐思祖化宣。

讶许迎銮瞻虎卫，还教入宴接鹓联。德绥武靖文皇业，万亿斯年护海堧。
答章孝标
李绅（唐代）

假金方用真金镀，若是真金不镀金。
十载长安得一第，何须空腹用高心。
郊庙朝会歌辞建隆乾德朝会乐章二十八首
佚名（隋代）

嘉彼合颖，致贡升平。
异標南亩，瑞应西成。
德至于地，皇祗效灵。
和同之象，焕发祥经。
桃源忆故人 桃源遁客问道
马钰（金朝）

桃源遁客专来到。问我些儿玄妙。说破坎离颠倒。水火同炉灶。虎龙蟠绕成丹宝。五色祥云开导。引出胎仙不耄。得住蓬莱岛。
中酒闭门一月偶出晚步戏成小句
孙一元（明代）

燕麦花开春亦移，道人扶杖下山时。独醒免使渔翁笑，捲叶分泉当酒卮。
谢郭希吕送石洞酒
陆游（宋代）

从事今朝真到齐，春和盎盎却秋凄。
色如夷甫玉麈尾，价敌茂秋金褭蹄。
瑞露颇疑名太过，橐泉犹恨韵差低。
山园雪後梅花动，一榼常须手自携。
孤云寄潘延之先生
郭祥正（宋代）

望孤云油山之巅，漭弗雨油何油然。送孤鸿油海之涘，高举翼油游无边。

彼君子之如似油，脱世俗以不返。奚无闷而止油，又放意以穷年。

川有航油陆有马，园有佳木油池有芳莲。坐卧油白日，笑歌油朱弦。

客至止油，乐我之乐。岂公侯之下油，曾弗择乎愚贤。

仆夫以耕油，妾女以织。恬弗愧油，我衣我食。神仙之逍遥油，固不得以见之。

君子之宴息油，举斯世以谁敌。嗟世人之自徇油，莫知其求。

势得而傲油，势失而囚。靡后先之思油，孰进退之由。

苟岁月之徙油，托冠带以包羞。惟勇子之从油，贫未足以自周。

匪妻子之累油，实吾亲之忧。慨负重油执热，慕坦跣油临流。
上巳玉津园赐宴
刘筠（宋代）

需云分渥泽，褉饮恣欢游。
缇幕侵晨设，兰泉对席流。
蕙肴清萐莆，玉醴湛金瓯。
春服萋萋盛，光风滟滟浮。
桐华秾竞发，莺语巧相求。
妙曲新声合，斜阳醉未休。
霜叶飞 冬日寄怀杜子静
梁清标（清代）

小斋寒冽。疏灯烬，故人梦牵梁月。贫交管鲍等轻尘，叹世情非昔。

极望里、五云清切。双鱼频寄田间客。看今古茫茫，问谁是、市中屠狗，西州豪杰。

犹忆祖帐青门，河梁抗手，不数阳关三叠。归来松菊未荒芜，已自合鸠拙。

霸陵老、岂因人熟，当年对酒燕山雪。怅离群、回首处，碣石风高，滹沱冰结。
柬张可山
翁万达（明代）

世弃留侯问赤松，赋传彭泽拟陶公。携棋觅旅谁参鹿，抱膝长陶独卧龙。

天入青溪明绮练，晴开至简对芙蓉。粤山秦岭愁孤旅，怅望仙踪不可从。
颍川赏花二首
陈襄（宋代）

间入郊园驻隼旟，百花红紫万千株。
如何春意多风雨，不惜漫天锦绣铺。
山中酒熟
晁说之（宋代）

山酝今朝熟，黄花老不香。
沈阴千万里，何处有重阳。